ചിരട്ടപ്പാല് ഇറക്കുമതി: നിയമസഭയില് ഉന്നയിച്ച് സജീവ് ജോസഫ് കണ്ണൂര്: കേരളത്തിലെ റബര് കര്ഷകര് വിലത്തകര്ച്ച മൂലം ഗുരുതര പ്രതിസന്ധി നേരിടുന്ന സാഹചര്യത്തില് ചിരട്ടപ്പാല് ഇറക്കുമതി ചെയ്യാനും ബിഐഎസ് അംഗീകാരം നല്കാനുമുള്ള കേന്ദ്ര സര്ക്കാരിന്റെ നീക്കത്തിനെതിരെ സംസ്ഥാന സര്ക്കാര് അടിയന്തരമായി ഇടപെടണമെന്ന് നിയമസഭയില് സജീവ് ജോസഫ് എംഎല്എ സബ്മിഷനിലൂടെ ആവശ്യപ്പെട്ടു. ചിരട്ടപ്പാല് ഇറക്കുമതി ചെയ്താല് റബര് ഷീറ്റിനു നിലവിലെ വിലയുടെ പകുതി മാത്രം ലഭിക്കുന്ന അവസ്ഥയുണ്ടാകും. കേരളത്തിലെ പന്ത്രണ്ട് ലക്ഷത്തോളം കര്ഷകരുടെ ജീവനോപാധിയെ ബാധിക്കും. ക്രമേണ റബര് കൃഷി ഇല്ലാതാകുകയും കേരളത്തിന്റെ സമ്ബദ്ഘടനയ്ക്ക് ഭീഷണിയാകുമെന്നും അദ്ദേഹം ചൂണ്ടിക്കാട്ടി. ഇറക്കുമതി ചെയ്യുന്ന ചിരട്ടപ്പാലില് അടിഞ്ഞുകൂടുന്ന സൂക്ഷ്മജീവികളും ഫംഗസുകളും പകര്ച്ചവ്യാധികള്ക്കും മാരകരോഗങ്ങള്ക്കും കാരണമാകുമെന്നും ആരോഗ്യ മേഖലയ്ക്ക് കനത്ത വെല്ലുവിളി ഉയര്ത്തുമെന്നും സജീവ് ജോസഫ് പറഞ്ഞു. വിഷയത്തില് സംസ്ഥാന സര്ക്കാര് അടിയന്തരമായി ഇടപെടുമെന്നും സംസ്ഥാനത്തിന്റെ ആശങ്ക കേന്ദ്രസര്ക്കാരിനെ അറിയിക്കുമെന്നും മറുപടി പ്രസംഗത്തില് മന്ത്രി പി. പ്രസാദ് ഉറപ്പു നല്കി.